《唐寅落花诗》
明代·唐寅

刹那断送十分春，富贵园林一洗贫。
借问牧童应设酒，试尝梅子又生仁。
若为软舞欺花旦，难保余香笑树神。
料得青鞋携手伴，日高都做晏眠人。
夕阳黯黯笛悠悠，一霎春风又转头。
控诉欲呼天北极，胭脂都付水东流。
倾盆怪雨泥三尺，绕树佳人绣半钩。
颜色自来皆梦幻，一番添得镜中愁。
春风百五尽须臾，花事飘零剩有无。
新酒快倾杯上绿，衰颜已改镜中朱。
绝缨不见偷香掾，堕溷翻成逐臭夫。
身渐衰颓类如此，树和泪眼合同枯。
时节蚕忙擘黑时，花枝堪赋比红儿。
看来寒食春无主，飞过邻家蝶有私。
纵使金钱堆北斗，难饶风雨葬西施。
匡床自拂眠清昼，一缕烟茶飏鬓丝。
坐看芳菲了闷中，曲教遮护屏展风。
衙蜂蜜熟香粘白，梁燕巢成湿补红。
国色可怜难再得，酒杯何故不教空。
忍看马足车轮下，一片西飞一片东。
崔徽空写镜中真，洛水难传赋里神。
国色自来多命薄，桃红又见一年春。
已无锦帐围金谷，漫把青鞋踏曲尘。
绕树百回心语口，明年勾管是何人？
天涯晻溘碧云横，社日园林紫燕轻。
桃叶参差谁问渡，杏花零落忆题名。
月明犬吠村中夜，雨过莺啼叶满城。
人不归来春又去，与谁连臂唱盈盈？
白华垂柳弄新晴，紫背浮萍细点生。
三月寻芳骑凤侣，一时齐唱踏莎行。
收灯院落伤栖燕，细雨楼台湿啭莺。
莫问东君诉恩怨，自来春梦不分明。
春朝何事默凭阑，庭草惊看露已团。
花并泪丝飞点点，絮飘眼缬望漫漫。
书当无意开孤愤，带有何心绾合欢。
且喜残丛犹有在，好随修竹报平安。
桃花净尽杏花空，开落年年约略同。
自是节临三月暮，何须人恨五更风。
扑檐直破帘衣碧，上砌如欺地锦红。
拾向砑罗方帕里，鸳鸯一对共当中。
恻恻凄凄忧自惔，花枝零落鬓丝添。
周遮燕语春三月，荡漾波纹日半帘。
病酒不堪朝转剧，听风且喜晚来恬。
绿杨影里苍苔上，为惜残红手自拈。
杨柳楼头月半规，笙歌院里夜深时。
花枝灼灼难长好，漏水丁丁不肯迟。
金串袖笼新藕滑，翠眉奁映小蜼垂。
风情多少愁多少，百结愁肠说与谁。
李态樊香忆旧游，蓬飞萍转不胜愁。
一身憔悴茅柴酒，三月伤春满镜愁。
爱惜难将穷袴赠，凋零似把睡鞋留。
红颜春树今非昨，青草空埋土一丘。
杏瓣桃须扫作堆，青春白发感衰颓。
蛤蜊上市惊新味，鶗鴂教人再洗杯。
忍唱骊歌送春去，悔将羯鼓彻明催。
烂开赚我平添老，知到年来可烂开？
丽色堪餐莫谩夸，一朝衰飒看伊家。
昭君偏遇毛延寿，炀帝难留张丽华。
深院青春空自锁，大堤红日又西斜。
小桥流水闲村落，不见啼莺有犬蛙。
满堂欢笑强相陪，别有愁肠日九回。
时节又惊梁燕乳，铅华无奈隙驹催。
香消衣带伤腰瘦，梦断辽阳没信来。
门掩黄昏花落尽，牛酥且荐掌中杯。
亚字城边糜鹿台，春深情况转悠哉。
襞衣玉貌乘风去，对酒蓬窗带雨推。
结子桃花如雨落，挟雌蝴蝶过墙来。
江南多少闲庭馆，朱户依然锁绿苔。
桃蹊李径谢春荣，斗酒芳心与夜争。
陌上新蒭曲尘暗，墙头圆月玉盘倾。
青帘巷陌无行迹，绣褶腰肢觉瘦生。
莫道无情何必尔，自缘我辈正钟情。
簇簇双攒出茧眉，淹淹独倚曲栏时。
千年青冢空埋怨，重到玄都只赋诗。
香逐马蹄归蚁垤，影和虫臂罥蛛丝。
寻芳了却新年债，又见成阴子满枝。
芳菲又谢一年新，能赋今无八斗陈。
命薄错抛倾国色，缘轻不遇买金人。
杜鹃啼血山中夜，蝴蝶游魂叶底春。
色即是空空是色，欲从调御忏贪嗔。
貌娇命薄两难全，莺老花残谢世缘。
年长卢姬悲晚嫁，日高黄鸟唤春眠。
人生自古稀七十，斗酒何论价十千。
痛惜秾纤又迟暮，好烧银烛覆觥船。
花落花开总属春，开时休羡落休嗔。
好知青草骷髅冢，就是红楼掩面人。
山屐已教休泛腊，柴车从此不须巾。
仙尘佛劫同归尽，坠处何须论厕茵。
催耕声里短柴门，煠兰香中雉草园。
西子归湖余有井，昭君出塞尚留村。
春风院院深笼锁，细雨纷纷欲断魂。
拾得残红忍抛却，也教粘向阿咸旙。
旧酒新啼满袖痕，怜香惜玉此心存。
可怜窗外风鸣树，辜负尊前月满轩。
奔井似衔亡国恨，坠楼如报主人恩。
长洲日暮生芳草，销尽江淹黯黯魂。
伯劳东去燕西飞，南浦王孙怨路迷。
鸟唤春休背人去，雨妆花作向隅啼。
绿阴茂苑收弦管，白日长门锁婢傒。
蛱蝶翻翻残梦里，曲栏纤手忆同携。
青鞋布袜谢同游，粉蝶黄蜂各自愁。
傍老光阴情转切，惜花心性死方休。
胶洁日月无长策，酒酹荼蘼有近忧。
一曲山香春寂寂，碧云暮合隔红楼。
春来吓吓去匆匆，刺眼繁华转眼空。
杏子单衫初脱暖，梨花深院恨多风。
烧灯坐尽千金夜，对酒空思一点红。
倘是东君问鱼雁，心情说在雨声中。
呜呜晓角起春城，巧作东风撼地声。
灯照檐花开且落，鸦栖庭树集还惊。
红颜不为琴心驻，绿酒休辞盏面盈。
默对镜奁闲自较，鬓丝又是一年嬴。
春梦三更雁影边，香泥一尺马蹄前。
难将灰酒灌新爱，只有香囊报可怜。
深院料应花似霰，长门愁锁日如年。
凭谁对却闲桃李，说与悲欢石上缘。
花朵凭风着意吹，春光弃我竟如遗。
五更飞梦环巫峡，九畹招魂费楚词。
衰老形骸无昔日，凋零草木有荣时。
和诗三十愁千万，肠断春风谁得知？

作者简介：唐寅（1470—1523），字伯虎，一字子畏，号六如居士、桃花庵主、鲁国唐生、逃禅仙吏等，汉族，南直隶苏州吴县人。明代著名画家、文学家。据传他于明宪宗成化六年庚寅年寅月寅日寅时生。他玩世不恭而又才气横溢，诗文擅名，与祝允明、文征明、徐祯卿并称“江南四大才子（吴门四才子）”，画名更著，与沈周、文征明、仇英并称“吴门四家”。